সিডনিতে বুমরাহীন ভারতের হার, সিরিজ অস্ট্রেলিয়ার

ওয়েব ডেস্ক: আশঙ্কাই সত্যি প্রমাণিত হল। চোটের কারণে চতুর্থ ইনিংসে বলই করতে পারলেন না জসপ্রীত বুমরা (Jasprit Bumrah)। আইসিসি র‍্যাঙ্কিংয়ে বিশ্বের এক নম্বর বোলারকে ছাড়া ১৬১ রান নিয়ে লড়াই করা অসম্ভবই। সিডনি টেস্ট ৬ উইকেটে জিতে সিরিজ ৩-১ ফলে জিতে নিল অস্ট্রেলিয়া। ১০ বছর পর বর্ডার-গাভাসকর (Border-Gavaskar Trophy) ট্রফি জিতল অজিরা। একই সঙ্গে অপমৃত্যু ঘটল ভারতের বিশ্ব টেস্ট চ্যাম্পিয়নশিপের ফাইনালে ওঠার স্বপ্নের।

মহম্মদ সিরাজ (Mohammad Siraj), প্রসিদ্ধ কৃষ্ণরা চেষ্টা করেছিলেন, নিজেদের সবটা দিয়েছিলেন কিন্তু হল না। আসলে বোলারদের কোনও দোষ নেই। আর কতবার ব্যাটারদের ফেলে যাওয়া নোংরা পরিষ্কার করবেন তাঁরা। ব্যাটিং বিপর্যয় এখন নিয়ম হয়ে দাঁড়িয়েছ ভারতের। শনিবার ৬ উইকেটে ১৪১ রানে শেষ হয়েছিল চতুর্থ দিনের। রবিবারে সকালে আর মাত্র ১৬ রান জুড়তে পারলেন রবীন্দ্র জাদেজা, ওয়াশিংটন সুন্দররা।

আরও পড়ুন: বঙ্গোপসাগরে ১৫০ কিমি সাঁতার ৫২ বছরের মহিলার!

বুমরার জন্য খারাপই লাগছে। কলুর বলদের মতো ব্যবহার করা হয়েছে তাঁকে, নিংড়ে নেওয়া হয়েছে। এবার চোট পেয়ে গেলেন। আইসিসি চ্যাম্পিয়ন্স ট্রফি পরের মাসেই। সুস্থ হয়ে উঠতে পারবেন কি না কে জানে। প্রশ্নের মুখে বিসিসিআইয়ের নীতিও। পাঁচ টেস্টের দীর্ঘ সিরিজে একটা ম্যাচ বুমরাকে বিশ্রাম দেওয়া যেত না? এতটাই নির্ভরশীলতা তাঁর উপর? তাহলে তো বাকি পেসারদের যোগ্যতা নিয়ে প্রশ্ন উঠবে!